Pean tunnistama, et ei näinudki seda eriti, sellepärast teengi ülevaate. Poolfinaale asusin agaralt vaatama ja mõlemal juhul osutus uni  vaatemängulisemaks kui eurovisioon. Finaalvõistluse ajal oli meil esinemine Olustvere lossis ja kuigi seal oli televiisor olemas, nägime meie teda väga pisteliselt. Eesti esitust nägime ja artistidele pole midagi ette heita. Getter laulis kui linnuke ja tantsupoisid hüppasid et oh hoidku. Tuled vilkusid esinemise ajal kiiresti ja muusika kõlas tänu helivõimendussüsteemidele võimsalt. Seega, kõik läks korda. Euroopa hindas meie pingutust kõrgelt, lossis oli suhteliselt väike telekas ja ikka mahtus Eesti oma  tulemusega teleri ekraanile, palju ei puudunud, et oleks alt nurgast välja jäänud, aga ei, kõik laabus. Vaatasin igaks juhuks veel kordussaate lõppu ja ka seal läks kõik õnneks kenasti.